#### Budaörsi Szerb Önkormányzat Szervezeti és Működési Szabályzata

[az 5/2014. (X.20.) BSZNÖ határozattal elfogadva, a 11/2014. (XI.13.) BSZNÖ határozattal módosítva]

**A Budaörsi Szerb Önkormányzat a nemzetiségek jogairól szóló 2011. évi CLXXIX. törvény 88. § (1) bekezdése alapján az alábbi szervezeti és működési szabályzatot alkotja meg.**

## I. Fejezet

**ÁLTALÁNOS RENDELKEZÉSEK**

**1.**

A települési nemzetiségi *(a továbbiakban: nemzetiségi)* önkormányzat törvényben meghatározott nemzetiségi közszolgáltatási feladatokat ellátó, testületi formában működő, jogi személyiséggel rendelkező, demokratikus választások útján a nemzetiségek jogairól szóló 2011. évi CLXXIX. törvény (a továbbiakban: Nek tv.) alapján létrehozott szervezet, amely a nemzetiségi közösséget megillető jogosultságok érvényesítésére, a nemzetiségek érdekeinek védelmére és képviseletére, a feladat- és hatáskörébe tartozó nemzetiségi közügyek települési szinten történő önálló intézésére jön létre.

**1.1.** Az önkormányzat hivatalos elnevezése: Српска Самоуправа у Будаершу,

Budaörsi Szerb Önkormányzat. Rövidítése: BSZÖ

**1.2.** Az önkormányzat települési működési területe: Budaörs Város Önkormányzat közigazgatási területe.

**1.3.** Az önkormányzat székhelye: 2040 Budaörs, Szabadság út 134.

Az önkormányzat pecsétje kör alakú, fölső körívben szerb nyelven, alsó körívben magyar nyelven:

Српска Самоуправа у Будаершу

A bélyegző közepén Budaörs címere van.

Budaörsi Szerb Önkormányzat

## II. Fejezet

**AZ ÖNKORMÁNYZAT JOGÁLLÁSA, FELADATA, HATÁSKÖRE**

**2.**

**2.1.**A nemzetiségi önkormányzat jogi személy.

**2.2*.*** A nemzetiségi önkormányzati feladat- és hatáskörök az önkormányzat testületét illetik meg.

**2.3.**A nemzetiségi önkormányzatot az elnök képviseli.

**3.**

**3.1.** A nemzetiségi önkormányzat testülete egyes feladat- és hatásköreit a szerveire (elnök, bizottság) valamint – törvényben meghatározottak szerint – társulására átruházhatja.

**3.2**. A nemzetiségi önkormányzat a szerveire (elnök, bizottság) átruházott hatáskör tekintetében utasítást adhat a hatáskör gyakorlásához, és e hatáskört visszavonhatja. Az átruházott hatáskör tovább nem ruházható át.

**3.3**. Az átruházott hatáskör gyakorlásáról a testületnek be kell számolni. A beszámoló módját és gyakoriságát a testület az átruházásról szóló döntésében határozza meg.

**3.4.** A testület az át nem ruházható hatáskörében, minősített többséggel határozza meg törvényes működésének feltételeit, így:

# *a)* szervezete és működése részletes szabályait az alakuló ülést követő három hónapon belül, továbbá módosítja azt a szükségessé válást követő harminc napon belül,

# *b)* a nemzetiségi önkormányzat elnevezését, jelképeit, az általa képviselt nemzetiség ünnepeit,

# *c)* vagyonleltárát, törzsvagyona körét és a tulajdonát lépező vagyon használatának szabályait,

# *d)* a használatba adott, egyéb módon rendelkezésére bocsátott állami vagy helyi önkormányzati vagyon használatára, működtetésére vonatkozó szabályokat, továbbá e körben megköti a szükséges megállapodásokat,

# *e)* gazdálkodó és más szervezet alapítását vagy az ezekben való részvételt,

# *f)* önkormányzati társulás létrehozását vagy társuláshoz való csatlakozást,

# *g)* feladat- és hatáskör átvételét más önkormányzattól,

# *h)* amit törvény ilyenként határoz meg.

**3.5.** A nemzetiségi önkormányzat át nem ruházható hatáskörében dönt:

*a)* elnöke, elnökhelyettese megválasztásáról,

*b)* bizottság létrehozásáról,

*c)* bírósági ülnökök megválasztásáról,

*d)* költségvetéséről és zárszámadásáról, ellátja továbbá az ezzel kapcsolatos, az államháztartás működési rendjére vonatkozó jogszabályok szerinti adatszolgáltatási teendőket,

*e)* hatáskörébe tartozó kinevezésről, vezető megbízásról,

*f)* pályázat, állami támogatás iránti kérelem, igénylés benyújtásáról, támogatásról történő lemondásról,

*g)* olyan ügyben, amely törvény szerint át nem ruházható hatáskörébe tartozik.

**3.6.** A tulajdonost megillető jogosultságokról a nemzetiségi önkormányzat testülete át nem ruházható hatáskörében minősített többséggel határoz.

# III. Fejezet

**AZ ÖNKORMÁNYZATI TESTÜLETE, A TESTÜLET MŰKÖDÉSE**

**4.**

**4.1.** A nemzetiségi önkormányzat feladatait a testület és szervei (elnök, bizottságok) látják el.

* 1. A testület tagjainak száma: 3 fő.

A képviselők névjegyzékét jelen Szervezeti és Működési Szabályzat melléklete tartalmazza.

**5.**

**5.1.** A testület évente legalább egyszer közmeghallgatást tart.

**5.2.** A testület alakuló ülését a helyi választási bizottság elnöke a választást követő tizenöt napon belülre hívja össze, azt a jelenlévő legidősebb nemzetiségi önkormányzati képviselő mint korelnök vezeti a képviselő-testület elnökének megválasztásáig.

### IV. Fejezet

**A TESTÜLET ÜLÉSEI**

**6.**

**6.1.** A testület szükség szerint, de évente legalább négy ülést tart,

**6.2**. A testület üléseit az elnök - akadályoztatása esetén az elnökhelyettes - hívja össze és vezeti le.

**6.3.** Rendkívüli ülést kell összehívni, a testület bizottságának vagy a testületi tagok legalább egyharmadának indítványára.

**6.4**. Az indítványt a rendkívüli ülés tárgyának megjelölésével, az elnöknél kell benyújtani. Az elnök köteles a rendkívüli ülést az átvételtől számított 8 napon belüli időpontra összehívni.

**6.5.** A rendkívüli ülés összehívására vonatkozó meghívóban meg kell jelölni az ülés indokát és napirendjét.

**6.6.** A rendkívüli ülésen csak az a napirend tárgyalható, amelyre az indítvány vonatkozott. Ez alól kivételt képez, ha a testület minősített többséggel másképp határoz.

**6.7.** A testület ülései az általános szabály szerint nyilvánosak, ezért a nyilvános üléseken bárki részt vehet, azonban a nyilvános ülésen a hallgatóság csak az ülésterem kijelölt részén foglalhat helyet és az ülés rendjét nem zavarhatja.

**6.8.** A testület zárt ülést tart a következő ügyekben:

a) összeférhetetlenségi,

b) méltatlansági,

c) kitüntetési ügy tárgyalásakor,

d) vagyonnyilatkozati eljárás és

e) fegyelmi büntetés kiszabása során.

**6.9.** A testület zárt ülést tarthat az érintett kezdeményezése alapján

a) választás,

b) kinevezés,

c) felmentés,

d) vezetői megbízás, megbízás visszavonása,

e) fegyelmi eljárás megindítása,

f) állásfoglalást igénylő személyi ügy tárgyalásakor.

**6.10.** A testület zárt ülést rendelhet el, ha a nyilvános tárgyalás üzleti érdeket sértene.

**6.11.** A testület zárt ülést tart, ha törvény az ügyet érintően a nyilvánosságot kizárja.

**6.12.** Zárt ülés tartását a testület bármely tagja kezdeményezheti, az ügyben a testület egyszerű szótöbbséggel határoz.

**6.13.** A zárt ülésen a nemzetiségi önkormányzat tagjai, a jegyző vagy megbízottja, továbbá meghívása esetén az érintett és a szakértő vesz részt. Az érintett meghívását törvény kötelezővé teheti.

**7.**

**7.1.** A testületi ülést az elnök írásbeli meghívóval hívja össze. A meghívó tartalmazza az ülés helyét, időpontját, a napirend tárgyának és előadójának megjelölését, valamint a meghívottakat.

**7.2**. A testületi ülés meghívóját a napirendi pontok írásos anyagaival úgy kell kézbesíteni, hogy azt a testület tagjai és meghívottak legalább 5 nappal az ülés előtt megkapják elektronikus úton.

**7.3.** A testületi ülésre a területileg illetékes hatáskörrel rendelkező főjegyzőt, jegyzőt vagy annak megbízottját meg kell hívni. A jegyző – vagy annak megbízottja - köteles jelezni a települési nemzetiségi önkormányzat testületének, illetőleg az elnöknek, ha döntéseiknél jogszabálysértést észlel.

7.4. A képviselő-testület évente egy alkalommal közmeghallgatást tart, amelynek közleményét az ülést megelőző 10 nappal korábban kifüggeszti a Polgármesteri Hivatal hirdetőtáblájára.

**8.**

**8.1.** A testületi ülés napirendjére az elnök az írásbeli meghívójában tesz javaslatot. A meghívón szereplő napirendi pontok között „Egyebek” napirendi pont szerepelhet.

**8.2.** A meghívó szerinti napirend kiegészítésére, elhalasztására, napirendről való levételére bármely képviselő javaslatot tehet.

**8.3.** A testületi ülés napirendjéről a testület egyszerű többséggel dönt.

**9.**

**9.1.**  Az ülést az elnök nyitja meg és a képviselők számbavétele után megállapítja a határozatképességet.

**9.2.** A testület akkor határozatképes, ha a megválasztott képviselők több mint a fele jelen van.

**9.3.** Amennyiben az ülés határozatképtelen, az elnök köteles azt - azonos napirenddel - 15 napon belüli időpontra ismételten összehívni.

**9.4.**  Az ülés tartama alatt az egyes napirendi pontok határozatánál az elnök köteles ellenőrizni a képviselők számát és a határozatképességet.

**10.**

**10.1.** A tárgyalt napirendi pontokat érintő ügyrendi kérdésben bármelyik képviselő bármikor szót kérhet.

**10.2.** A képviselőknek a napirendhez való felszólalásra jelentkezésük sorrendjében az elnök adja meg a szót.

**10.3*.*** Az egyes előterjesztések felett külön-külön kell a vitát megnyitni és lefolytatni.

**10.4.** Ha a napirendi ponthoz több hozzászólás nincs, az elnök a vitát lezárja. A vita lezárását bármely képviselő javasolhatja, erről a testület vita nélkül, egyszerű szótöbbséggel azonnal dönt.

**A TESTÜLET DÖNTÉSEI**

**11.**

**11.1*.*** A testület döntései testületi határozatok. A testület határozatban foglal állást azokban az ügyekben, amelyekben a települési önkormányzatot döntési, egyetértési, véleményezési jog illeti meg.

**11.2.** A határozatokat naptári évenként kezdődően folyamatos sorszámmal és évszámmal kell ellátni.

**11.3.** A testület döntéshozatalából kizárható az, akit vagy akinek hozzátartozóját az ügy személyesen érinti. A képviselő köteles bejelenteni a személyes érintettséget. A kizárásról az érintett képviselő vagy bármelyik képviselő javaslatára a testület dönt. A kizárt képviselő a határozatképesség szempontjából jelenlevőnek minősül.

**11.4.** A javaslat elfogadásához a jelenlévő képviselők több, mint felének igen szavazata szükséges. Az elnök az előterjesztésben szereplő és a vita során elhangzott határozati javaslatokat egyenként szavaztatja meg úgy, hogy előbb a módosító és kiegészítő, majd az eredeti javaslatokat teszi fel szavazásra. Szavazni először az "igen", majd a "nem" szavazatokra, végül a tartózkodásra vonatkozó elnöki kérdésre adandó válaszként, kézfelemeléssel lehet. A szavazás eredményének megállapítása után az elnök - a döntés szó szerinti elmondásával - kihirdeti a határozatot.

**11.5.** A megválasztott képviselők több mint a felének igen szavazata – azaz minősített többség – szükséges:

**11.5.1.** a Nek tv.alapján:

# *a)* a 3.4.-3.6. pontokban megjelölt ügyek eldöntéséhez;

# *b*) a nemzetiségi önkormányzat - megbízatásának lejárta előtti - név szerinti szavazással kimondott feloszlásáról,

# *c*) az elnök és elnökhelyettes sorozatos törvénysértő tevékenysége, mulasztása miatt a nemzetiségi önkormányzat testülete által az elnök, elnökhelyettes tisztségének megszüntetése érdekében kereset benyújtásához,

# d) a törzsvagyon körének meghatározásáról;

# e) a törzsvagyon körébe tartozó vagyonrészek közül akorlátozottan forgalomképes vagyonrészekkel kapcsolatos ügyek eldöntéséhez.

**11.5.2.** a szervezeti és működési szabályzat alapján:

1. rendkívüli ülésen a meghívóban nem szereplő napirend felvételéhez;
2. a testület egyes feladat- és hatásköreinek átruházásához;
3. a 15.4. pont szerinti tiszteletdíj megállapításához.

### V. Fejezet

**A TESTÜLETI ÜLÉS JEGYZŐKÖNYVE**

**12.**

**12.1.** A testületi ülésről jegyzőkönyvet kell készíteni.

**12.2.** A jegyzőkönyv tartalmazza:

a) a testületi ülés helyét és

b) időpontját,

c) a megjelent nemzetiségi önkormányzati képviselők nevét, az ülésről történő távozásuk időpontját;

d) a meghívottak nevét, megjelenésük tényét;

e) a javasolt, elfogadott és tárgyalt napirendi pontokat;

f) az előterjesztéseket;

g) az egyes napirendi pontokhoz hozzászólók nevét, részvételük jogcímét, a hozzászólásuk, illetve az ülésen elhangzottak lényegét;

h) a szavazásra feltett döntési javaslat pontos tartalmát;

i) a döntéshozatalban résztvevők számát;

j) a döntésből kizárt önkormányzati képviselő nevét és a kizárás indokát;

k) a jegyző vagy megbízottja jogszabálysértésre vonatkozó jelzését;

l) a szavazás számszerű eredményét;

m) a hozott döntéseket,

n) a szóban előterjesztett javaslatokat,

o) döntésenként az igen, a nem szavazatok és a tartózkodók számát,

p) a határozatok számát és szószerinti szövegét,

q) mellékletként a képviselő kérelmére csatolt külön véleményét.

**12.3.** A jegyzőkönyv elkészítéséről az elnök gondoskodik. A jegyzőkönyvet a jegyzőkönyvvezető állítja össze, majd az elnök és a testület által a képviselők közül kijelölt jegyzőkönyv-hitelesítő írja alá. Amennyiben a jegyzőkönyvhitelesítő nincs jelen, azon ülésen más választható feladata ellátására.

**12.4**. A jegyzőkönyv magyar nyelven készül.

**12.5.** Az elnök a jegyzőkönyvet tizenöt napon belül megküldi a közigazgatási hivatalnak, valamint a jegyzőnek.

**VI. fejezet**

**ELNÖK, ELNÖKHELYETTES**

**13.**

**13.1.** Az alakuló ülésen a nemzetiségi önkormányzat testülete a tagjai közül társadalmi megbízatású elnököt, az elnök helyettesítésére, munkájának segítésére társadalmi megbízatású elnökhelyettest, valamint jegyzőkönyv-hitelesítőt választ

**13.2.** Az elnök és a jegyzőkönyv-hitelesítő személyére a testület bármely tagja, az elnökhelyettes személyére pedig az elnök tesz javaslatot.

**13.3.** Jelölt az a személy, akinek jelölését a nemzetiségi önkormányzat testülete jelenlévő tagjainak több mint a fele nyílt szavazás útján támogatta.

**13.4.** Az elnök és az elnökhelyettes megválasztása minősített többséggel történik.

**14.**

**14.1.** Az elnök tanácskozási joggal részt vesz a települési önkormányzat képviselő-testületének ülésén és bármely bizottság nemzetiséget érintő napirendjének tárgyalásán.

**14.2.** Az elnöknek a testület működésével összefüggő feladatai különösen:

a) képviseli a nemzetiségi önkormányzatot,

b) összehívja és vezeti a testület üléseit,

c) segíti a képviselők munkáját,

d) szervezi a nemzetiségi önkormányzat munkáját, gondoskodik az ehhez szükséges tárgyi, személyi feltételekről, gondoskodik a települési önkormányzattal való jó együttműködésről, az államigazgatási szervekkel és civil szervezetekkel való kapcsolattartásról;

e) gondoskodik a testületi döntések előkészítéséről és végrehajtásáról, dönt az átruházott hatáskörébe tartozó kérdésekben,

f) aláírja a határozatokat, valamint gondoskodik a testületi ülésről készült jegyzőkönyv elkészítéséről, azt a jegyzőkönyv-hitelesítővel együtt aláírja.

**14.3.** Az elnöknek a bizottságok működésével összefüggő jogkörei különösen:

a) kötelező jelleggel indítványozhatja a bizottság összehívását,

b) felfüggesztheti a bizottság döntésének végrehajtását, ha az ellentétes a testület határozatával, vagy sérti a nemzetiségi önkormányzat érdekeit. A felfüggesztett döntésről a testület a következő ülésen határoz.

### VII. Fejezet

**A KÉPVISELŐK JOGÁLLÁSA**

**15.**

**15.1.** A nemzetiségi önkormányzat tagja a nemzetiségi ügyekben a városi szerb nemzetiség érdekeit képviseli.

A nemzetiségi önkormányzat tagjainak jogai és kötelezettségei azonosak.

**15.2.** A képviselő:

a) részt vesz a testület döntéseinek előkészítésében, döntésben, végrehajtás megszervezésében és ellenőrzésében,

b)megbízás alapján képviselheti a testületet,

c) tanácskozási joggal részt vehet a nemzetiségi önkormányzat bármely bizottságának ülésén,

d) javasolhatja a bizottság elnökének a bizottság feladatkörébe tartozó ügy megtárgyalását, amelyet a bizottság legközelebbi ülése elé kell terjeszteni és tárgyalására a javaslattevő képviselőt meg kell hívni,

e) kezdeményezheti, hogy a testület vizsgálja felül a bizottság, az elnök átruházott hatáskörben hozott döntését,

f) a testület ülésén az elnöktől, elnökhelyettestől, a bizottság elnökétől, a jegyzőtől a nemzetiségi önkormányzati ügyben felvilágosítást kérhet, melyre az ülésen szóban, illetőleg legkésőbb 15 napon belül írásban érdemi választ kell adni,

g) kérésére írásbeli hozzászólását a jegyzőkönyvhöz mellékelni, illetőleg kérésére véleményét rögzíteni kell a jegyzőkönyvben.

**15.3.** A képviselő köteles:

a) részt venni a testület munkájában,

b) felkérés esetén segíteni a testületi ülések előkészítését,

c) bejelenteni az elnöknek, ha a testület vagy bizottság ülésén való részvételben, vagy egyéb megbízatásának teljesítésében akadályoztatva van,

d) a tudomására jutott állami, szolgálati, üzleti és magántitkot megőrizni,

e) kapcsolatot tartani a választópolgárokkal, nemzetiségi szervezetekkel,

f) legalább egy alkalommal részt venni a fővárosi és megyei kormányhivatal által szervezett ingyenes képzésen.

**15.4.** A testület az elnöknek, az elnökhelyettesnek, a képviselőknek, a bizottsági elnököknek és tagoknak a nemzetiségi önkormányzat költségvetése terhére,- a nemzetiségi közfeladat-ellátás veszélyeztetése nélkül – tiszteletdíjat, természetbeni juttatást állapíthat meg.

# 15.5. A nemzetiségi önkormányzat elnökének tiszteletdíja nem lehet magasabb, mint a mindenkori illetményalap, a természetbeni juttatás pedig az illetményalap ötven százaléka.

# 15.6. A bizottság elnöke, tagja esetében a tiszteletdíj nem lehet magasabb a nemzetiségi önkormányzat elnöke tiszteletdíjának ötven százalékánál.

# 15.7. A nemzetiségi önkormányzati képviselő tiszteletdíja nem lehet magasabb a nemzetiségi önkormányzat elnöke tiszteletdíjának harminc százalékánál.

# 15.8. Az elnök és az elnökhelyettes tiszteletdíját a nemzetiségi önkormányzat képviselő-testülete összegszerűen állapítja meg, minősített többséggel.

# 15.9. Az elnök tiszteletdíjat, más járandóságot - a költségtérítés kivételével - nem vehet fel a nemzetiségi önkormányzat által létrehozott közalapítványban, közhasznú társaságban végzett tevékenységéért.

**15.10.** Aki a testület munkájában nem vesz részt, illetve két egymást követő ülésről igazolatlanul hiányzik, annak tiszteletdíját a testület megvonhatja.

### VIII. Fejezet

**A TESTÜLET BIZOTTSÁGAI**

**16.**

**16.1.** A testület döntései előkészítésére, a végrehajtás szervezésére és ellenőrzésére - minősített többséggel - állandó bizottságokat hozhat létre. A bizottságnak a testület által átruházott hatáskörben döntési joga lehet, e jogkörében hozott döntéseit a testület felülvizsgálhatja.

**16.2.** A bizottság legalább egy tagja a nemzetiségi önkormányzat tagja. A testület elnöke nem lehet a bizottság elnöke és a bizottság tagja sem.

**16.3.** A bizottság tagjainak száma három fő.

**16.4.** A testület meghatározott feladatok ellátására ideiglenes bizottságot hozhat létre.

**16.5.**  A testület bizottságai: -

**17.**

**17.1.** A bizottságok szükség szerint, saját munkatervüknek megfelelően üléseznek.

**17.2.** A bizottságot a nemzetiségi önkormányzati testület elnökének, illetőleg a bizottság tagjai egyharmadának indítványára össze kell hívni.

**17.3.** A bizottságok ülésén bármely képviselő tanácskozási joggal részt vehet.

**17.4.** A bizottság üléséről a nemzetiségi önkormányzati testületre vonatkozó előírások szerint emlékeztetőt kell készíteni.

**17.5.** A bizottság működésére - a Szervezeti és Működési Szabályzatban meghatározott kivételekkel - a testületre vonatkozó előírásokat kell értelemszerűen alkalmazni.

### IX. Fejezet

**AZ ÖNKORMÁNYZAT VAGYONA, KÖLTSÉGVETÉSE**

**18.**

**18.1**. A testület saját hatáskörében határozza meg:

a) a tulajdonában lévő vagyon használatát,

b) költségvetését, zárszámadását.

**18.2.** A nemzetiségek anyagi támogatásában hazai és külföldi szervezetek, alapítványok és magánszemélyek is közreműködhetnek.

**18.3.** A tulajdonosi jogok gyakorlása a testület kizárólagos hatáskörébe tartozik.

**18.4.** A testület évente köteles a nemzetiségi önkormányzat költségvetését megállapítani.

**18.5.** A nemzetiségi önkormányzati bevételek forrása különösen:

a) az állami költségvetési hozzájárulása,

b) egyéb támogatások,

c) a saját bevételek, vállalkozási bevételek,

d) a vagyonának hozadéka,

e) az anyaországi és egyéb adományok,

f) átvett pénzeszközök.

**X. Fejezet**

**ZÁRÓ RENDELKEZÉSEK**

**19.**

Budaörsi Szerb Önkormányzat Szervezeti és Működési Szabályzata az elfogadás napján lép hatályba.

k.m.f.

**………………………… elnök**

**1. sz. melléklet**

**A Budaörsi Szerb Nemzetiségi Önkormányzat tagjai:**

**Aleksandric Remeli Marina**

**Bacsi Katarina**

**Horváth Andrea**